O Estau Otomán (en turco otomán دولتِ عَليه عُثمانيه, Devlet-i Aliye-i Osmaniye; en turco muderno Osmanlı Devleti), mas a sobén dito Imperio Otomán (en turco Osmanlı İmparatorluğu), estió un estau y una potencia imperial situada en a suya mayor parti arredol d'a ribera d'a Mar Mediterrania, y que existió en o periodo de tiempo entre 1299 y 1922. En l'inte de mas amplaria, o sieglo XVII, l'imperio incluiba tota a peninsula d'Anatolia, Orient Meyo, colonias en o norte d'Africa, a mayor parti d'os territorios situaus en a francha que va dende o sudeste d'Europa (Balcans, Grecia, Bulgaria, Rumanía) a o Caucas en o norte. En total teneba una superficie de bells 20 millons de kilometros quadraus, encara que a mayor parti no yera baixo control dreito d'o gubierno central. As posesions de l'Imperio se trobaban entre Orient y Occident por lo que mientres os suyos seis sieglos d'historia as suyas relacions internacionals estioron influidas por este feito.